《赣州奉别卢州判》
元代·卢琦

玉川世家考亭侧，独抱遗经发垂白。一朝梦里笔生花，承恩南海神仙客。

南海四州环一岛，佳山仁里居人好。公署日长绿绮春，闾阎夜静寒机早。

等閒拄笏情随逸，七椀月团吃不得。鹦鹉杯浮椰子香，鲛绡帕染白蘋色。

囊中秀句诗千首，肘后仙方经七卷。俚语文身病有医，嶂雨峦烟冬无炭。

去年见公未识荆，今年识荆犹弟兄。公门共踏寒月影，旅邸曾同夜雨声。

一从领职辞京阙，瞬息流光秋八月。亡羊岐口路偏多，赣水城头舟两别。

凉风吹雨波粼粼，挂帆隐隐上天津。自怜客中仍送客，临溪倚树漫伤神。

作者简介：卢琦（1306～1362年），字希韩，号奎峰、立斋，惠安后龙峰尾（今属泉州市泉港区）人。他又是元代一位大诗人，为元末闽中文学四大名士之一，著有《奎峰文集》10卷、《诗集》12卷，《四库总目》传于世。《惠安县志》评价其诗“出元代三十大家之上”。